Diari Oficial de la Generalitat Valenciana


Sumari del DOGV 3376, del 19-11-1998 (1998/9046)

ORDRE de 19 d'octubre de 1998, de la Conselleria de Cultura, Educació i Ciència, per la qual es crea i es regula el Programa per al Foment de la Convivència als Centres Educatius.
-----------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1998/10/19/(1)/dof/vci/html**

### Dades del document

Número de DOGV
:   3376

Data del DOGV
:   19-11-1998

Secció del DOGV
:   I. DISPOSICIONS GENERALS

Número del document
:   1998/9046


Data del document
:   19-10-1998

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE de 19 d'octubre de 1998, de la Conselleria de Cultura, Educació i Ciència, per la qual es crea i es regula el Programa per al Foment de la Convivència als Centres Educatius. [1998/S9046]
  
La Llei Orgànica d'Ordenació General del Sistema Educatiu (LOGSE) proclama en el preàmbul que l'objectiu primer i fonamental de l'educació és el de proporcionar als xiquets i xiquetes, als joves d'un i d'altre sexe, una formació plena que els permeta conformar la seua pròpia i essencial identitat, així com construir una concepció de la realitat que integre alhora el seu coneixement i la seua valoració ètica i moral.
  
Igualment, la LOGSE afirma que en l'educació es transmeten i exerciten els valors que fan possible la vida en societat, singularment el respecte a tots els drets i llibertats fonamentals, s'adquireixen els hàbits de convivència democràtica i de respecte mutu, es prepara per a la participació responsable en les diferents activitats i instàncies socials.
  
En els moments actuals s'està advertint un progressiu increment de la violència i altres disfuncions de la convivència als centres docents de la Comunitat Valenciana; les causes, efectes, quantificació i avaluació de la qual i les possibles mesures a adoptar per a la seua correcció s'han de determinar de manera sistemàtica i mitjançant l'anàlisi i la utilització del mètode científic, per a la seua desitjable eradicació o, almenys, reducció significativa.
  
L'Administració educativa valenciana té l'interés i posa la seua voluntat perquè, en compliment d'un dels més importants fins que la LOGSE atribueix al sistema educatiu, s'aconseguisca l'objectiu de millorar la convivència a les aules i formar en el respecte mutu l'alumnat, la resta de la comunitat escolar i, en general, la societat en conjunt.
  
Per a aconseguir aquests objectius, és oportú crear l'instrument que pose en marxa i duga a terme les accions necessàries, dotant-lo dels mitjans personals i materials adequats a tal fi.
  
En virtut d'això i en ús de les atribucions que em confereix l'article 35 de la Llei 5/1983, de 30 de desembre, de Govern Valencià, ordene:
  
Primer
  
1. Es crea el Programa per al Foment de la Convivència als Centres Educatius (Proconce), sota la direcció superior i la supervisió del subsecretari de Cultura, Educació i Ciència; l'objecte del qual és l'elaboració d'estudis i informes dirigits a conéixer i avaluar l'actual situació de les relacions de convivència als centres educatius, així com la proposta de mesures per al foment de la convivència i, si escau, l'eliminació de les causes que la pertorben.
  
2. L'àmbit d'execució del referit programa comprén els centres educatius que depenen de la Conselleria, en què s'imparteixen ensenyaments de nivell no universitari.
  
Segon
  
El desplegament i la coordinació del Proconce correspon a la Inspecció Educativa; per a això, el subsecretari de la Conselleria designarà l'inspector o inspectors educatius que hagen de fer-se'n càrrec i ser-ne responsables.
  
Tercer
  
Per a dur a terme l'execució del Proconce, el subsecretari podrà requerir als diferents centres directius i unitats del departament la seua col·laboració i suport, tant en mitjans personals com materials, quan ho estime necessari.
  
Quart
  
El Proconce comptarà amb els recursos econòmics que se li assignen en els pressupostos de cada exercici i, si escau, els que segons la naturalesa de la despesa hagen de ser satisfets a càrrec dels diferents programes pressupostaris del departament.
  
Cinqué
  
Per al millor desplegament del Proconce, el subsecretari podrà acordar la constitució de les comissions i subcomissions tècniques que requerisca l'elaboració de propostes, informes i estudis, així com l'assessorament que requerisca l'execució del programa.
  
Disposicions finals
  
Primera
  
Es faculta el subsecretari de Cultura, Educació i Ciència per a dictar les resolucions que requerisca el compliment i desplegament de l'ordre.
  
Segona
  
La present ordre estarà en vigor des del dia de la publicació en el Diari Oficial de la Generalitat Valenciana fins que la Subsecretaria de la Conselleria dicte resolució que declare conclosa l'execució del Proconce.
  
València, 19 d'octubre de 1998.- El conseller de Cultura, Educació i Ciència: Francisco E. Camps Ortiz.


Còpia Permalink ELI